C 253/2
MT
Il-Ġurnal Uffiċjali tal-Unjoni Ewropea
18.7.2023
IL-KONTROLLUR EWROPEW GĦALL-PROTEZZJONI TAD-DATA Sommarju tal-Opinjoni tal-Kontrollur Ewropew għall-Protezzjoni tad-Data dwar ir-Rakkomandazzjoni għal Deċiżjoni tal-Kunsill li tawtorizza l-ftuħ ta’ negozjati għad-dixxiplini talkummerċ diġitali mar-Repubblika tal-Korea u ma’ Singapore (2023/C 253/02) (It-test sħiħ ta’ din l-Opinjoni jista’ jinstab bl-Ingliż, bil-Franċiż u bil-Ġermaniż fuq is-sit web tal-EDPS https://edps. europa.eu)
Fl-14 ta’ April 2023, il-Kummissjoni Ewropea ħarġet Rakkomandazzjoni għal Deċiżjoni tal-Kunsill li tawtorizza l-ftuħ ta’ negozjati għal dixxiplini kummerċjali diġitali mar-Repubblika tal-Korea u ma’ Singapore
L-objettiv ta’ din ir-rakkomandazzjoni huwa li tawtorizza lill-Kummissjoni tiftaħ negozjati mar-Repubblika tal-Korea u ma’ Singapore sabiex jiġu stabbiliti dixxiplini vinkolanti dwar il-kummerċ fi prodotti u servizzi permessi b’mezzi elettroniċi.
Dawn in-negozjati jistgħu jkopru l-flussi transfruntiera tad-data b’fiduċja, ir-rekwiżiti ta’ lokalizzazzjoni tad-data u l-protezzjoni tad-data personali.
L-EDPS ifakkar li, peress li l-protezzjoni tad-data personali hija dritt fundamentali fl-Unjoni, hija ma tistax tkun soġġetta għal negozjati fil-kuntest tal-ftehimiet kummerċjali tal-UE.
Djalogi dwar il-protezzjoni tad-data u negozjati dwar il-kummerċ ma’ pajjiżi terzi jistgħu jikkomplementaw lil xulxin iżda jridu jsegwu perkorsi separati.
Il-flussi tad-data personali bejn l-UE u l-pajjiżi terzi għandhom ikunu possibbli permezz tal-mekkaniżmi pprovduti skont il-leġiżlazzjoni tal-UE dwar il-protezzjoni tad-data.
L-EDPS ifakkar li fl-2018, il-Kummissjoni approvat dispożizzjonijiet orizzontali għallflussi transfruntiera tad-data u għall-protezzjoni tad-data personali fin-negozjati kummerċjali.
L-EDPS iqis li dawn id-dispożizzjonijiet jilħqu kompromess ibbilanċjat bejn l-interessi pubbliċi u privati peress li jippermettu lill-UE tindirizza prattiki protezzjonisti f’pajjiżi terzi fir-rigward tal-kummerċ diġitali, filwaqt li jiżguraw li l-ftehimiet kummerċjali ma jkunux jistgħu jintużaw biex jiġi kkontestat il-livell għoli ta’ protezzjoni garantit mill-Karta tad-Drittijiet Fundamentali tal-UE u l-leġiżlazzjoni tal-UE dwar il-protezzjoni ta’ data personali.
L-EDPS jifhem mir-rakkomandazzjoni li n-negozjati dwar il-flussi tad-data u l-protezzjoni tad-data għandhom jinfetħu bil-għan li jkun hemm qbil dwar id-dispożizzjonijiet li huma koerenti ma’ dawn id-dispożizzjonijiet orizzontali.
Għal raġunijiet ta’ ċarezza, l-EDPS jirrakkomanda li ssir referenza espliċita għal dawn id-dispożizzjonijiet orizzontali.
Barra minn hekk, fir-rigward b’mod aktar speċifiku tar-Repubblika tal-Korea, l-EDPS jinnota li dan il-pajjiż diġà ngħata sejba ta’ adegwatezza mill-Kummissjoni fl-2021.
Konsegwentement, it-trasferimenti ta’ data personali minn kontrollur jew proċessur fiż-Żona Ekonomika Ewropea (ŻEE) lil organizzazzjonijiet fir-Repubblika tal-Korea koperti mid-deċiżjoni ta’ adegwatezza jistgħu jseħħu mingħajr il-ħtieġa li tinkiseb xi awtorizzazzjoni ulterjuri.
Għalhekk, l-EDPS jirrakkomanda li jiġi spjegat aktar għaliex, minkejja d-deċiżjoni ta’ adegwatezza, aktar negozjati dwar il-flussi transfruntiera tad-data u l-protezzjoni tad-data jitqiesu meħtieġa fil-każ tar-Repubblika tal-Korea.
Barra minn hekk, l-EDPS jifhem id-direttivi ta’ negozjati u d-dispożizzjonijiet orizzontali bħala li jippermettu, f’każijiet debitament ġustifikati, miżuri li jkunu jirrikjedu li l-kontrolluri jew il-proċessuri jaħżnu data personali fl-UE/fiż-ŻEE.
L-EDPS ifakkar li, flimkien mal-EDPB, huwa rrakkomanda reċentement li l-kontrolluri u l-proċessuri, stabbiliti fl-UE/fiżŻEE u li jipproċessaw data elettronika personali dwar is-saħħa fil-kamp ta’ applikazzjoni tal-proposta tal-Kummissjoni għal Regolament dwar l-Ispazju Ewropew tad-Data dwar is-Saħħa, ijkunu meħtieġa jaħżnu din id-data fl-UE/fiż-ŻEE, mingħajr preġudizzju għall-possibbiltà li tiġi ttrasferita data elettronika personali dwar is-saħħa f’konformità mal-Kapitolu V talGDPR.
Biex jiġi evitat kull dubju, l-EDPS jirrakkomanda li fid-direttivi ta’ negozjati jiġi kkjarifikat espressament li r-regoli nnegozjati ma għandhomx jipprevjenu lill-UE jew lill-Istati Membri milli jadottaw, f’każijiet debitament ġustifikati, miżuri li jkunu jirrikjedu li l-kontrolluri jew il-proċessuri jaħżnu data personali fl-UE/fiż-ŻEE.